निगम की यह आस पहली बार नहीं टूटी। इससे पहले भी निगम ने दुकानों और निगम की प्रापर्टी को बेचने की योजना बनाई थी, लेकिन एक कांग्रेसी पार्षद ने हाईकोर्ट में निगम के खिलाफ याचिका दायर कर दी थी। इसमें हाईकोर्ट ने निगम को किसी भी सरकारी संपत्ति को बेचने पर रोक लगा दी थी। तब निगम ने सरकारी प्रापर्टी को बेचकर बल्ट्रर्न पार्क में स्पोर्ट्स हब बनाने की योजना बनाई थी। अब फिर बेचने की योजना पर खरीदार न मिलने के कारण पानी फिर गया है। नगर निगम के कमिश्नर विनय बुवलानी का कहना है कि नगर निगम ने दुकानों को बेचने के लिए अखबारों में विज्ञापन छपवाएं थे। इसके साथ निगम कांप्लेक्स में नोटिस भी लगवाया गया था। उन्होंने कहा कि मार्केट डाउन होने के कारण सिर्फ दो दुकानों को ही खरीदार मिले हैं, लेकिन यह भी निगम की उपलब्धि है, क्योंकि पुड्डा ने बीते दिनों बोली रखी थी। इसमें एक भी खरीदार नहीं मिला था, लेकिन निगम को पहली बार बोली करने पर ही दो खरीदार मिल गए हैं।